b'\n_START_ARTICLE_\nPeter Prevc\n_START_SECTION_\n2009: Debi v svetovnem pokalu\n_START_PARAGRAPH_\nLeta 2009 je Prevc debitiral na tekmi v Lillehammerju, kjer je \xc5\xbee takoj osvojil to\xc4\x8dke svetovnega pokala. Januarja 2010 je nastopil na mladinskem svetovnem prvenstvu v smu\xc4\x8darskih skokih v Hinterzartnu, kjer je osvojil srebrno medaljo in dokazal, da gre resni\xc4\x8dno za velik skakalni up. Mnogi so ga \xc5\xbee pred sezono ozna\xc4\x8devali za svetlo prihodnost slovenskega skakanja in zagotovil si je tudi normo na Zimskih olimpijskih igrah 2010 v Vancouvru, kjer je na srednji skakalnici osvojil sedmo mesto, na veliki pa je bil 16 mesto, obe zlati medalji je osvojil \xc5\xa1vicar Simon Ammann. Nastopil je tudi na ekipni tekmi, kjer je skupaj s Primo\xc5\xbeem Piklom, Mitjo Me\xc5\xbenarjem in Robertom Kranjcem osvojil osmo mesto, zlato medaljo je osvojila ekipa Avstrije. Skupno je kon\xc4\x8dal na 35. mestu, na novoletni turneji pa je bil 41., medtem ko na poletih ni nastopal.\n_START_SECTION_\n2011: Medalja na svetovnem prvenstvu\n_START_PARAGRAPH_\nLeta 2011 je debitiral \xc5\xa1e na SP v nordijskem smu\xc4\x8danju 2011 v Oslu, kjer je osvojil bron na ekipnem tekmovanju s slovensko reprezentanco. V ekipi so nastopili \xc5\xa1e Robert Kranjec, Jurij Tepe\xc5\xa1 in Jernej Damjan. V Planici je debitiral v poletih, kjer je ekipno s tretjim mestom sploh prvi\xc4\x8d stal na odru za zmagovalce. Skupaj s tremi sotekmovalci so bili s strani dru\xc5\xa1tva slovenskih \xc5\xa1portnih novinarjev izbrani za Slovensko \xc5\xa1portno ekipo leta.\n_START_SECTION_\n2012: Padec v Oberstdorfu\n_START_PARAGRAPH_\nLeta 2012 je na ekipni tekmi svetovnega pokala v poletih v Oberstdorfu priboril slovenski ekipi prvo zmago na ekipnih tekmovanjih v zgodovini. Pri poletu dolgem 225,5 m kar bi bil izena\xc4\x8den rekord letalnice Harrija Ollia, a je pri tem padel in si po\xc5\xa1kodoval ramenske vezi. S tem je pred\xc4\x8dasno kon\xc4\x8dal sezono. Kljub temu je Slovenija na tej tekmi zmagala in se veselila prve slovenske ekipne zmage. V ekipi so bili \xc5\xa1e Jure \xc5\xa0inkovec, Robert Kranjec in Jurij Tepe\xc5\xa1. Avstrijo je premagala za 0,7 to\xc4\x8dke. Na svetovnem prvenstvu je z ekipo osvojil bronasto medaljo. V skupnem se\xc5\xa1tevku je kon\xc4\x8dal na 15. mestu.\n_START_SECTION_\n2013: Uspeh na svetovnem prvenstvu\n_START_PARAGRAPH_\nV sezoni 2013 je skupaj s sotekmovalci zmagal na treh ekipnih tekmah za svetovni pokal. V Vikersundu je z 230 metri postavil tisti \xc4\x8das svoj osebni rekord. Na SP v nordijskem smu\xc4\x8danju 2013 v Val di Fiemme, kjer je osvojil prvo medaljo na svetovnih prvenstvih, je na veliki skakalnici osvojil srebrno medaljo, na srednji pa bronasto. Na koncu sezone je z drugim mestom na poletih v Planici osvojil \xc5\xa1e prve stopni\xc4\x8dke posami\xc4\x8dno, enkrat je bil drugi enkrat pa tretji. Na koncu je kon\xc4\x8dal na osmem mestu skupnega se\xc5\xa1tevka svetovnega pokala. V poletih je bil peti, na novoletni turneji je kon\xc4\x8dal na nehvale\xc5\xbenem \xc4\x8detrtem mestu. Bil je imenovan za slovenskega \xc5\xa1portnika leta 2013.\n_START_SECTION_\n2014: Prvi mali globus\n_START_PARAGRAPH_\nV sezoni 2014 mu je uspelo osvojiti mali kristalni globus v poletih z drugim mestom in svojo prvo zmago v svetovnem pokalu na edinih tekmah sezone v poletih na letalnici Kulm v Tauplitzu. To je bil \xc5\xbee \xc4\x8detrti za Slovenijo. Enega je osvojil Primo\xc5\xbe Peterka, dva pa Robert Kranjec. Po svoji drugi zmagi v svetovnem pokalu v karieri v Sapporu je postal je prvi\xc4\x8d oblekel rumeno majico vodilnega v svetovnem pokalu. 9. februarja 2014 je na Zimskih olimpijskih igrah v ruskem So\xc4\x8diju na posami\xc4\x8dni tekmi na srednji skakalnici osvojil srebrno medaljo, kar je prva slovenska posami\xc4\x8dna olimpijska medalja na srednji skakalnici, 15. februarja 2014 pa je na veliki skakalnici osvojil \xc5\xa1e bronasto medaljo in s tem postal drugi Slovenec, ki je osvojil posami\xc4\x8dno medaljo na olimpijskih igrah in prvi, ki je na olimpijskih igrah osvojil dve posami\xc4\x8dni medalji. Na svojem premiernem nastopu na SP v poletih v Harrachovu 2014 je po dveh serijah osvojil bronasto medaljo. Za konec sezone je zmagal \xc5\xa1e na tekmi svetovnega pokala na prenovljeni Bloudkovi velikanki z novim rekordom 142 metrov. V skupnem se\xc5\xa1tevku svetovnega pokala je kon\xc4\x8dal na 2. mestu za Kamilom Stochom. Leta 2014 je bil \xc5\xbee drugi\xc4\x8d zapored imenovan za Slovenskega \xc5\xa1portnika leta.\n_START_SECTION_\n2015: Svetovni rekord\n_START_PARAGRAPH_\nNa novoletni turneji je skupno kon\xc4\x8dal na tretjem mestu. V tej sezoni je trikrat zmagal. 13. februarja 2015 je na kvalifikacijah pred tekmo svetovnega pokala na poletih v Vikersundu postavil nov slovenski rekord v smu\xc4\x8darskih skokih s 245,5 metri, dan kasneje pa je v finalni seriji zmagal z novim svetovnim rekordom 250 metrov, ter tako kot drugi Slovenec s svetovnim rekordom po Jo\xc5\xbeetu \xc5\xa0libarju._NEWLINE_ Rekord je veljal le en dan, kajti na nedeljski tekmi ga je z 251,5 metri izbolj\xc5\xa1al Anders Fannemel. Na svetovnem prvenstvu na Falunu v \xc5\xa0vedski ni osvojil medalje, je pa bil blizu. Na koncu sezone se je izena\xc4\x8dil v svetovnem pokalu po \xc5\xa1tevilu to\xc4\x8dk s Severinom Freundom, kar je bilo prvi\xc4\x8d v svetovnem pokalu ko sta imela dva skakalca enako to\xc4\x8dk v svetovnem pokalu. A je Freund zmagal devetkrat, Prevc trikrat in se moral zadovoljiti z drugim mestom v skupnem se\xc5\xa1tevku svetovnega pokala. Na koncu je osvojil svoj drugi mali kristalni globus v poletih. To sezono je zmagal je v Sapporu, Vikersundu in Planici. Na prvi tekmi v Planici je prvi seriji z 248,5 metrov sko\xc4\x8dil rekord letalnice bratov Gori\xc5\xa1ek v drugi seriji pa postal eden izmed tistih skakalcev, ki so dobili petkrat dvajset od sodnikov. Leta 2015 je \xc5\xa1e tretji\xc4\x8d zapored je postal Slovenski \xc5\xa1portnika leta.\n_START_SECTION_\n2016: Novoletna turneja, svetovno prvenstvo in kristalni globus\n_START_PARAGRAPH_\nS tretjim mestom v Oberstdorfu in prvimi mesti v Garmisch-Partenkirchnu, Innsbrucku in Bischofshofnu je zmagal na novoletni turneji \xc5\xa1tirih skakalnic 2015/16, kot drugi Slovenec po Primo\xc5\xbeu Peterki. Skupno je zbral rekordnih 1139,4 to\xc4\x8dk. Na svetovnem prvenstvu v poletih na Kulmu je Peter po treh serijah tekmo dobil in tako osvojil svojo prvo zlato medaljo na velikih tekmovanjih. Njegov najbli\xc5\xbeji zasledovalec Kenneth Gangnes je za njim zaostal 3,1 to\xc4\x8dke. Sezono je zaklju\xc4\x8dil s skupno 2.303 to\xc4\x8dkami (nov rekord \xc5\xa1tevila to\xc4\x8dk v eni sezoni), 15 zmagami in 22 stopni\xc4\x8dkami. S tem je postal drugi Slovenec, ki je prejel veliki kristalni globus (po Primo\xc5\xbeu Peterki). Osvojil je tudi mali kristalni globus v poletih in to \xc5\xbee tretji\xc4\x8d zapored. Z osvojitvijo tretjega malega kristalnega globusav poletih se je po \xc5\xa1tevilo osvojenih malih kristalnih globusov v poletih izena\xc4\x8dil z najbolj\xc5\xa1im letalcem sveta, Gregorom Schlirenzauerjem. Na drugi tekmi v Engelbergu je zmagal z novim rekordom 142 m. Na svetovnem prvenstvu v Kulmu leta 2016 je v tretji seriji popravil rekord letalnice z 243 m na 244 m. Na Almatyu je sko\xc4\x8dil je sko\xc4\x8dil 141 m, a je rekord takoj nato za 0,5 m izbolj\xc5\xa1al Severin Freund. V Vikersundu je na nedeljski tekmi v drugi seriji padel pri 249 m, a vseeno zmagal in postal tretji skakalec po Andreasu Goldbergerju in Martinu Schmittu, ki je zmagal s padcem. V tej sezoni je dosegel rekord najve\xc4\x8djega povpre\xc4\x8dja to\xc4\x8dk na tekmo 79,41 in prednost pred drugouvr\xc5\xa1\xc4\x8denim v skupnem se\xc5\xa1tevku svetovnega pokala, in sicer 813 to\xc4\x8dk. Po \xc5\xa1tevilu zaporednih stopni\xc4\x8dk je drugi za Janneom Ahonenom. V zakletem Finskem so se mu stopni\xc4\x8dke spet izmuznile na. V Planici je na vseh treh tekmah stal na stopni\xc4\x8dkah skupaj z rojakom Robertom Kranjcem, od tega je dvakrat zmagal. V Willigenu in Bischofshofenu je postal prvi Slovenec, ki je zmagal na teh skakalnicah. Bil je imenovan za skakalca sezone, njegov mlaj\xc5\xa1i brat Domen za zvezdo v vzponu, trener Goran pa za trenerja sezone._NEWLINE_24. maja 2016 mu je slovenski predsednik Borut Pahor podelil zlati red za zasluge Republike Slovenije za \xc2\xbbizjemne \xc5\xa1portne dose\xc5\xbeke, prispevek k uveljavljanju Slovenije na svetovnem \xc5\xa1portnem prizori\xc5\xa1\xc4\x8du in navdih mladim.\xc2\xab\xc2\xa0\n_START_SECTION_\n2017: Prva ve\xc4\x8dja kriza v njegovi karieri\n_START_PARAGRAPH_\n25. novembra v Ruki na prvi tekmi sezone 2016/17, je tretjim mestom pri\xc5\xa1el do svoje jubilejne, petdesete uvrstitve na zmagovalni oder in to s padcem pri drugem skoku, potem ko je po prvem celo vodil. Po tem padcu je zapadel v manj\xc5\xa1o krizo. Te\xc5\xbeava naj bi bila v njegovem po\xc4\x8depu, ki mu zmanj\xc5\xa1a vzletno hitrost in posledi\xc4\x8dno v samem odskoku._NEWLINE_Pred nadaljevanjem sezone, 13. decembra, je \xc5\xa1e \xc4\x8detrti\xc4\x8d zapored prejel priznanje za slovenskega \xc5\xa1portnika leta, za leto 2016 ga je na prireditvi v Cankarjevem domu prejel od nekdanje atletinje Brigite Bukovec.\n_START_SECTION_\nZgodnje \xc5\xbeivljenje\n_START_PARAGRAPH_\nRojen je v Kranju, nekaj let \xc5\xbeivel v Dra\xc5\xbego\xc5\xa1ah, sedaj \xc5\xbeivi v Dolenji vasi v ob\xc4\x8dini \xc5\xbdelezniki. Prihaja iz velike dru\xc5\xbeine in je najstarej\xc5\xa1i izmed petih otrok. Tudi njegova mlaj\xc5\xa1a brata Cene in Domen sta smu\xc4\x8darska skakalca, najmlaj\xc5\xa1i izmed otrok pa sta sestri Nika in Ema. V letih 1997\xe2\x88\x921999 je obiskoval Antonov vrtec v \xc5\xbdeleznikih. Najprej je osnovno\xc5\xa1olsko znanje nabiral v podru\xc5\xbeni\xc4\x8dni \xc5\xa1oli Selca, nato pa v O\xc5\xa0 \xc5\xbdelezniki. Srednje \xc5\xa1olanje je nadaljeval na Ekonomski gimnaziji Franceta Pre\xc5\xa1erna v Kranju._NEWLINE_Njegova skakalna pot se je za\xc4\x8dela pri devetih letih na doma\xc4\x8di Bregarci K25 skakalnici, ki stoji le nekaj metrov od njegove hi\xc5\xa1e. Tam je s svojimi vrstniki skakal v navadni smu\xc4\x8darski opremi. Nato ga je o\xc4\x8de leta 2002 vpisal v klub SK Triglav Kranj.\n_START_SECTION_\nZasebno\n_START_PARAGRAPH_\nNjegova izbranka je Mina Lavti\xc5\xbear, ki je leto dni mlaj\xc5\xa1a od njega. Ona z njim sodeluje kot poslovna skrbnica blagovne znamke Peter Prevc. Februarja 2018 sta napovedala rojstvo njunega prvega otroka.'